
Jardunaldia ARKABIAn izango da, abenduaren 11n  
 
Vital Fundazioaren Berdintasun Zikloak emakumeen aurkako indarkeria digitalak ikuspegi historikotik aztertuko ditu    

• Mara Mariño sexologo eta kazetariak Naiara López de Munain eta Isabel Mellén ‘Divulvadoras de la Historia ' ekimenaren sortzaileekin hitz egingo du hainbat gertakariri buruz, hala nola sexu arloko deepfakeak, pornografia digitala eta emakumeen gorputzaren merkantilizazioa. Horiek ulertzeko eta aurre egiteko gakoak bilatuko dituzte     

• Sarrera doakoa da, baina gonbidapena behar da eta dagoeneko Vital Fundazioaren kulturgunearen egoitzan, Posta kalea 13-15ean, edo www.arkabia.eus webgunearen bidez jaso daitezke       

Vitoria-Gasteiz, 2026ko urriak 28.- Teknologia berriak mehatxu ezezaguna al dira emakumeentzat, edo sustrai historiko sakonak dituzten indarkeria motak betikotzeko tresna berria? Hori da Vital Fundazioaren Berdintasun Zikloaren hurrengo saioak mahaigaineratuko duen galderetako bat. Saio hori abenduaren 11n, ostirala, izango da eta ingurune digitaletako indarkeriak aztertuko ditu, baita historian zehar emakumeen aurka egindakoekin dituzten paralelismoak ere. Hitzordua 19:30ean hasiko da ARKABIAn, eta Mara Mariño kazetari eta indarkeria digitaletan espezializatutako sexologoa, Naiara López de Munain kazetari eta komunikatzailea eta Isabel Mellén filosofo eta artearen historialaria elkartuko ditu, azken biak ‘Divulvadoras de la Historia' proiektuko kideak. Sarrera doakoa da, baina gonbidapena behar da eta dagoeneko Vital Fundazioaren kulturgunearen egoitzan, Posta kalea 13-15ean, edo www.arkabia.eus webgunearen bidez jaso daitezke. 

Teknologia berrien hedapenak agertoki berriak ireki ditu emakumeen aurkako indarkeria gauzatzeko, baimenik gabeko irudi sexualak zabaltzetik hasi eta adimen artifizialaren bidez bideo pornografiko faltsuak sortzeraino. Gertakari horiei ingurune digitaletako pornografiaren gorakada, plataforma birtualetan emakumeen gorputza merkantilizatzea eta konplazentzia eta sumisio ereduak erreproduzitzeko diseinatutako panpina robotizatuak eta ‘neska-lagun birtualak' garatzea gehitu behar zaizkie.

Praktika horietako batzuk berriak badira ere, horien euskarri diren botere-dinamikak ez dira hain berriak. Vital Fundazioaren Berdintasun Zikloaren hurrengo hitzorduak, hain zuzen ere, plano bi horiek lotzea proposatuko du, honako hauek aztertzeko: desberdintasunak nola eraikitzen eta iraunarazten diren, teknologiek haien erreprodukzioan duten zeregina eta ezagutza historikoak zer ekarpen egin dezakeen egungo indarkeriak ulertzeko orduan. Orainaren eta iraganaren arteko elkarrizketaren bidez, hiru hizlariek sexu- eta genero-indarkeriaren jarraitutasunak eta eraldaketak aztertuko dituzte, baita indarkeria identifikatzeko eta hari aurre egiteko estrategiak ere.

Mara Mariñok eremu digitaleko indarkeria matxisten eta harreman afektibo eta sexual garaikideen analisian duen esperientzia azalduko du. Kazetaria, sexologoa eta sare sozialetako aktibista feminista, S3xpidemIA eta Todo lo que mi novio debe saber sobre feminismo liburuen egilea da, eta sexuari eta bikote harremanei buruzko genero ikuspegia duen zutabegile ere aritzen da. Desberdintasunak iraunarazten dituzten arau tradizionalak zalantzan jartzea eta harreman osasungarriagoak, kontzienteagoak eta ekitatiboagoak sustatzea du ardatz bere lanak. 2025ean Berdintasun Ministerioaren Menina Saria jaso zuen, edukiaren sortzaile den aldetik genero indarkeriaren aurkako borrokan egindako ekarpenagatik.

Harekin batera, mahai-inguruan parte hartuko dute Naiara Lopez de Munainek eta Isabel Mellenek, ‘Divulvadoras de la Historia’ podcastaren arduradunek. Dibulgazio proiektu horrek genero ikuspegia txertatzen du kontakizun historikoan, eta, 2022tik, analisia eta komunikazioa uztartzen ditu, emakumeen esperientziak berreskuratzeko eta diskurtso tradizionalak zalantzan jartzeko.

Naiara López de Munain kazetaria eta komunikatzailea da. Bere ibilbidea irratiari eta, hainbat arlotako espezialistekin batera, ekitaldiak aurkezteari eta gidatzeari lotuta egon da urteetan.  

Isabel Mellén, bestalde, Filosofian doktorea eta Artearen Historian graduatua da. Gaur egun, Estetika eta Filosofia irakaslea da Zaragozako Unibertsitatean eta UNED Vitoria-Gasteizen. Ezagutzaren eraikuntzan eta artearen analisian irudiek, genero-ikuspegitik, duten zeregina da bere ikerketen ardatza.

Hiru profil horien uztartzeari esker, indarkeria digitalei hainbat diziplinatatik helduko zaie eta esperientzia garaikidea emakumeen gorputzak eta sexualitatea kontrolatzeko mekanismo historikoekin lotuko da. Praktika horien sustraietan sakontzea, ingurune teknologiko berrietara nola egokitzen diren ulertzea eta horiei aurre egiteko behar diren tresnei buruz hausnartzea izango da helburua.

